REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/99-18

20. maj 2018. godine

B e o g r a d

ZAPISNIK

26. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 14. MAJA 2018. GODINE

Sednica je počela u 9 časova i 5 minuta.

Sednicom je predsedavala Snežana B. Petrović, predsednik Odbora.

Prvom delu sednice, pored predsednika, prisustvovali su članovi Odbora: Studenka Kovačević, Zoran Bojanić, Vladimir Marinković, Jelena Mijatović i Snežana R. Petrović.

Sednici su prisustvovali zamenici odsutnih članova Odbora: Ana Čarapić (zamenik člana Odbora Ivana Manojlovića) i Aleksandar Stevanović (zamenik člana Odbora Branislava Mihajlovića).

Prvom delu sednice je prisustvovala i Nataša St. Jovanović, zamenik člana Odbora Snežane R. Petrović.

Sednici su, na poziv predsednika, prisustvovali: Danijela Vazura, državni sekretar u Ministarstvu privrede, Dušan Vučković, v.d. pomoćnika ministra privrede, Miladin Maglov, registrator u Agenciji za privredne registre, Željko Radovanović, v.d. direktora Uprave za sprečavanje pranja novca, Vesna Kovač, državni sekretar u Ministarstvu trgovine, turizma i telekomunikacija i Željko Stojanović, viši savetnik u Ministarstvu trgovine, turizma i telekomunikacija.

Sednica je u prvom delu održana u skladu sa članom 72. stav 5. Poslovnika.

Povodom Predloga zakona o Centralnoj evidenciji stvarnih vlasnika, Danije Vazura, državni sekretar u Ministarstvu privrede, istakla je da je propis predložen radi usaglašavanja sa odredbama Direktive EU 2015/849 Evropskog parlamenta i Saveta od 20. maja 2015. godine o sprečavanju korišćenja finansijskog sistema u svrhu pranja novca ili finansiranja terorizma. U prethodnom periodu Srbija je dospela na crnu listu Manivala (Moneyval- komitet Saveta Evrope, Komitet eksperata za evaluaciju mera sprečavanja pranja novca i borbe protiv terorizma), jer zakonodavne aktivnosti nisu bile na vreme sprovedene. Donošenje zakona je prilika da se to ispravi, jer će će sednica Komiteta Manival Saveta Evrope biti održana 1. juna 2018. godine, u Parizu. Donošenjem zakona omogućiće se osnivanje potpuno nove evidencije u Republici Srbiji, koja će se odnositi ne samo na privredna društva, već i zadruge, ogranke stranih pravnih lica, deo udruženja i ustanova stvarnog vlasnika. Informacije o stvarnim vlasnicima nalaziće se u privrednom registru Agencije za privredne registre. Podaci moraju biti odgovarajući, tačni i ažurni, a informacije o stvarnom vlasniku dostupne i da obuhvataju najmanje podatake o imenu, mesecu i godini rođenja, nacionalnosti, zemlji boravišta i procentu njegovih vlasničkih udela.

Osnovne informacije koje treba da budu evidentirane u registru su: naziv društva, potvrda o registraciji, pravni oblik i status, adresa registrovanog sedišta, osnovna osnivačka akta, spisak direktora, registar akcionara ili članova društva u kome se akcionari i članovi, kao i broj akcija koje poseduje svaki akcionar i kategoriju akcija, odnosno udela članova društva.

Dušan Vučković, v.d. pomoćnika ministra u Ministarstvu privrede, istakao je da je intencija Predloga zakona da se uvede jedinstvena elektronska baza podataka stvarnih vlasnika, odnosno onih fizičkih lica u nizu osnivača i članova jednog privrednog društva koje je registrovano u Republici Srbiji koja imaju 25% ili više akcija ili udela i utiču na upravljanje i donošenje odluka u pravnom licu odnosno subjektu. Donošenjem Predloga zakona vrši se usklađivanje sa članom 30. Direktive EU 2015/849 i sa preporukama Međunarodnih standarda u borbi protiv pranja novca i finansiranja terorizma i širenja oružja za masovno uništenje, koje je naloženo svim državama i državama članicama Evropske unije. Rok je bio 1. jul 2017. godine. Većina članica EU je to učinila tek na jesen prošle godine, a u mnogima registri još nisu zaživeli. U Sloveniji i Hrvatskoj registri stvarnih vlasnika počinju da se formiraju od 1. jula 2018. godine, iako su zakone donele u septembru 2017. godine. Agencija za privredne registre će preuzeti sve postojeće podatke o registrovanim subjektima u skladu sa posebnim zakonima i propisima, a ovlašćeno lice registrovanog subjekta će vršiti sve promene, pre svega upis, promene i brisanje podataka o stvarnim vlasnicima registrovanih privrednih subjekata. Obaveza ovlašćenih lica će biti da, u roku od 15 dana od dana kada se izvrše promene u vlasničkoj strukturi pravnog lica, prijave promene. Dva su osnova u evidentiranju u Centalnoj evidenciji. Prvi je osnivanje pravnog lica koje se registruje, a drugi je kada se tokom postojanja i rada tog pravnog lica dešavaju promene u vlasničkoj strukturi. Kod određenih pravnih lica kao što su zadruge, udruženja i slično, ako ovlašćeno lice ne upiše podatak vlasniku, smatraće se da je ovlašćeno lice stvarni vlasnik i imaće obavezu da upiše sebe ili nekog drugog člana organa upravljanja tog subjekta za stvarnog vlasnika. U Centralnoj evidenciji se nalaze dve grupe podataka. U prvoj grupi su podaci koje registrator uvodi u Centralnu evidenciju, bitni podaci o pravnom licu koje je registrovano. Preuzimaće se podaci iz drugih elektronskih baza podataka u kojima su pravni subjekti registrovani, od drugih nadležnih organa kao što su Narodna banka Srbije i Republički zavod za statistiku. Sa druge strane to su podaci i o procentualnom učešću članova pravnih lica koja su već upisana u postojeće registre, sa podacima o udelima. Ovlašćeno lice, zastupnik tog društva, putem elektronskog upisa i elektronskog sertifikovanog potpisa, unosi podatke o stvarnim vlasnicima i dužno je da ih ažurira i istovremeno vrši upis u Centralnu evidenciju.

Povodom druge tačke dnevnog reda predloženog u sazivu, Vesna Kovač, državni sekretar u Ministarstvu trgovine, istakla je da se izmene Zakona o posredovanju u prometu i zakupu nepokretnosti odnose na unapređenje pravnog okvira za otkrivanje i sprečavanje suzbijanja pranja novca i finansiranje terorizma. U Izveštaju Komiteta Manival je ustanovljeno da Republici Srbiji osuđivana lica mogu da budu vlasnici i osnivači privrednih subjekata koji se bave prometom nepokretnosti. Merilo je predviđeno i Nacionalnom strategijom Vlade Republike Srbije za borbu protiv sprečavanja pranja novca i finansiranja terorizma. Predlogom zakona uvodi se obaveza da nisu osuđivani za krivična dela protiv privrede, krivično delo primanja i davanja mita, krivično delo prevare, krivična dela terorizma i organizovanog kriminala: član privrednog društva (osnivač, vlasnik) odnosno preduzetnik, zastupnik privrednog društva, odnosno poslovođa ukoliko je preduzetnik poverio poslove poslovođenja poslovno sposobnom fizičkom licu, i zaposlena i angažovana lica sa položenim stručnim ispitom za posrednike u prometu i zakupu nepokretnosti. Takođe, Predlogom zakona predviđena je obaveza brisanja osuđivanih posrednika iz postojećeg Registra posrednika. Samo lica koja nisu osuđivana moći će da se bave posredovanjem u prometu i zakupu nepokretnosti, čime se isključuju rizični posrednici sa tržišta, konkurentnost tržišta nepokretnosti Republike Srbije dobija na kvalitetu i jača ukupna konkurentnost u oblasti posredovanja u prometu i zakupu nepokretnosti.

Sednica je prekinuta u 9 časova i 20 minuta.

\*

\* \*

Sednica je nastavljena u 9 časova i 50 minuta.

Sednici su, u nastavku sednice, pored članova i zamenika članova Odbora prisutnih u prvom delu sednice, prisustvovali: Gorica Gajić član Odbora, Maja Mačužić (zamenik člana Odbora Aleksandre Tomić) i Stanislava Janošević (zamenik člana Odbora Dragomira J. Karića).

Sednici nisu prisustvovali članovi Odbora: Novica Tončev, Tomislav Ljubenović, Dejan Nikolić, Ivan Kostić, Vojislav Vujić i Zdravko Stanković, niti njihovi zamenici.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o Centralnoj evidenciji stvarnih vlasnika, koji je podnela Vlada Republike Srbije (broj 011-1051/18 od 25. aprila 2018. godine), u načelu;
2. Razmatranje Predloga zakona o izmenama i dopunama Zakona o posredovanju u prometu i zakupu nepokretnosti, koji je podnela Vlada (broj 464-1024/18 od 23. aprila 2018. godine), u načelu;
3. Razno.

Prva tačka: **Predlog zakona o Centralnoj evidenciji stvarnih vlasnika, u načelu**

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o Centralnoj evidenciji stvarnih vlasnika, u načelu.

Za izvestioca Odbora na sednici Narodne skupštine određena je Snežana B. Petrović, predsednik Odbora.

Druga tačka: **Predlog zakona o izmenama i dopunama Zakona o posredovanju u prometu i zakupu nepokretnosti, u načelu**

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o posredovanju u prometu i zakupu nepokretnosti, u načelu.

Za izvestioca Odbora na sednici Narodne skupštine određena je Snežana B. Petrović, predsednik Odbora.

Treća tačka: **Razno.**

Povodom ove tačke dnevnog reda nije bilo predloga, pitanja ni diskusije.

Sednica je zaključena u 9 časova i 55 minuta.

Sednica je tonski snimljena. Video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović